	РОЖДЕСТВЕНСКА НОЩ 

Пада здрач и тишина 
Гасне дневното светило. 
Само бледата луна 
рог самотен е извила. 

В ширното поле далеч 
бият звънци на стада 
и пастири водят реч, 
гледат новата звезда. 

В тази нощ се е родил 
нашият Спасител благ 
и света е Той спасил 
от царуващия мрак. 

Пее ангелския хор. 
Слави Бога в небесата. 
Еква целият простор. 
Мир да бъде на земята. 

В. Кечев 


БЪДНИ ВЕЧЕР 

Ненадейно на небето – 
в тази съща нощ, огряла 
чудната звезда – комета, 
хубава, лъчисто – бяла. 

И оставили книжата 
учените влъхви стари, 
и на път подир звездата 
тръгнали със скъпи дари. 

И звездата чудно бяла, 
както Господ Бог й казал – 
без и денем да залязва, 
над една кошара спряла. 

Влезли вътре мъдреците, 
и сред агънцата бели, 
с ореол над къдриците, 
малкия Христос видели... 

Елисавета Багряна 


КОЛЕДНА МОЛИТВА 

Боже, що си в небесата, 
чуй ми, моля те, молбата: 
прати, Боже, на земята 
на небесний мир благата. 

Нека бъдем вече всички 
бодри, весели кат птички, 
да сме здрави, да сме сити 
и доволни, и честити. 

Боже, що си в небесата, 
чуй ми, моля те, молбата, 
та на Твоя, Боже, ден 
всеки да е най-блажен. 

Олга Попова 

	От неизвестни автори: 

	ВИТЛЕЕМ 

- Отдавна спеше Витлеем... В полето 
овчари дремеха на стража при овцете; 
внезапно огнена звезда проби небето 
и почна цялото небе да свети. 

Отвориха се звездните простори 
и ангел Божий слезе по лъчите 
и на овчарите умилно заговори: 
"Не бойте се! Блажени и честити, 
че първа вест ще чуйте и вестите! 

В града Давидов, в ясли и над плява, 
Христос роди се тая нощ за слава! 
Ликувайте, открийте си душата, 
вървете, дето води ви звездата!" 

И посред воинства небесни, 
и хорове неземни песни, 
овчарите поеха светъл път – 
отидоха да му се поклонят... 


КОЛЕДА Е БЛАГОДАТ 

Коледа е благодат, в която 
Спасителят ни се роди! 
Коледа е празнична магия, 
Блеснала да ни направи - по-добри! 

Коледа е! Нека бъдем заедно 
С вълшебно бели светлини! 
Във тази свята нощ да просим милост 
И Бог да ни дари - със мирни дни! 

Коледа е! Нека се помолим 
За изобилие и благодат... 
Във нашия живот да има радост 
И нека този миг - да бъде свят! 


МОЯ МЪНИЧКА ЗВЕЗДА 

Трепкай, трепкай във нощта, 
моя мъничка звезда! 

Тъй високо си над нас, 
по-сияйна от елмаз. 
Трепкай, трепкай във нощта, 
моя мъничка звезда! 

Грее слънцето в разкош, 
но се скрива всяка нощ 
и тогава ти сама 
светиш в синята тъма. 

Трепкай, трепкай във нощта, 
моя мъничка звезда! 
Тез, които са на път, 
мълком ти благодарят, 
че им сочиш накъде 
пътя да поемат те. 

Трепкай, трепкай във нощта, 
моя мъничка звезда! 
Във прозореца блестиш, 
сякаш да ме поздравиш. 

Аз не знам какво си ти, 
ала моля те, свети! 
Трепкай, трепкай във нощта, 
моя мъничка звезда! 


БЕБЕ ПРОПЛАКВА 

Бебе проплаква, протяга ръце 
търси прегръдка от нежно сърце, 
в очите му слънчеви светят звезди, 
Свойта любов на света ще дари. 

Бебе проплаква, протяга ръце 
в сламено кошче, в малко селце, 
запява в небето ангелски хор 
надежда роди се и в нашия двор. 

Бебе проплаква, протяга ръце, 
с мисия родено е всяко дете. 
Щом поеме от въздуха земен 
Бог му прошепва: Ти си потребен. 


РОЖДЕСТВО ХРИСТОВО 

Когато цял свят тънеше във мрак, 
най-светлата звезда изгря в небето! 
Отчаяно от всичко, трепна пак 
във радостно очакване сърцето! 

И ангели запяха над света 
възторжения химн: “Христос роди се!” 
И мъдрост, и овчарска простота, 
тъй всичко пред Смирения смири се. 


